
IŠVADA DĖL KORUPCIJOS PASIREIŠKIMO TIKIMYBĖS NUSTATYMO UKMERGĖS RAJONO SAVIVALDYBĖS ADMINISTRACIJOS VIEŠOSIOS TVARKOS IR APLINKOSAUGOS SKYRIAUS VIEŠOSIOS TVARKOS IR APLINKOSAUGOS POSKYRYJE

	





Vadovaujantis Lietuvos Respublikos korupcijos prevencijos įstatymo 6 straipsniu, Valstybės ar savivaldybės įstaigų veiklos sričių, kuriose egzistuoja didelė korupcijos pasireiškimo tikimybė, nustatymo rekomendacijų patvirtinimo patvirtintomis rekomendacijomis (Lietuvos Respublikos specialiųjų tyrimų tarnybos direktoriaus 2011 05 13 d. įsakymas Nr. 2-170), korupcijos pasireiškimo tikimybės nustatymas 2017 m. 4 ketvirtyje atliktas Ukmergės rajono savivaldybės administracijos Viešosios tvarkos ir aplinkosaugos poskyryje.
Korupcijos pasireiškimo tikimybės išvadą parengė savivaldybės administracijos direktoriaus įgaliotas valstybės tarnautojas – savivaldybės administracijos Teisės skyriaus vedėjas Rimas Jurgilaitis.
Analizuotas laikotarpis – 2017 m. sausio – 2017 m. gruodžio mėnesiai.
Vertinant korupcijos pasireiškimo tikimybę, buvo vadovaujamasi Valstybės ar savivaldybės įstaigų veiklos sričių, kuriose egzistuoja didelė korupcijos pasireiškimo tikimybė nustatymo rekomendacijų klausimynu. Analizuoti teisės aktai, reglamentuojantys Viešosios tvarkos ir aplinkosaugos poskyrio veiklą, tarnautojų funkcijas, atsakomybę ir atskaitomybę.
Analizuojamo Viešosios tvarkos ir aplinkosaugos poskyrio (toliau – Poskyris) veiklą, funkcijas, tikslus ir uždavinius reglamentuoja Ukmergės rajono savivaldybės administracijos direktoriaus 2016 m. vasario 1 d. įsakymu Nr. 13-140 patvirtinti Viešosios tvarkos ir aplinkosaugos skyriaus nuostatais.
Poskyryje tiesiogiai dirba trys karjeros tarnautojai, kurių pareigybių aprašymai patvirtinti savivaldybės administracijos direktoriaus 2016 m. vasario 1 d. įsakymu Nr. 14-46. Tuo pačiu įsakymu patvirtintas ir Viešosios tvarkos ir aplinkosaugos skyriaus (toliau – Skyriaus) vedėjo pareigybės aprašymas.
Pagal aukščiau nurodytus skyriaus nuostatus, skyriaus funkcijos yra šios:
1. Kontroliuoti, kaip laikomasi Savivaldybės tarybos sprendimais patvirtintų taisyklių.
2. Kontroliuoti, kaip juridiniai ir fiziniai asmenys vykdo veiklą, kuriai Savivaldybės administracija išdavė licencijas ar leidimus.
3. Koordinuoti  ir kontroliuoti saugaus eismo veiklą Ukmergės mieste ir rajone.
4. Koordinuoti visų  su eismo saugumu suinteresuotų Ukmergės rajono įstaigų ir organizacijų darbą.
5. Kontroliuoti, kaip atliekami kelio ženklų statymo, techninių eismo reguliavimo priemonių įrengimo, priežiūros bei važiuojamosios dalies ženklinimo darbai.
6. Rengti nusikaltimų ir teisės pažeidimų prevencines programas, teikti pasiūlymus administracijos direktoriui dėl saugios aplinkos formavimo rajone.
7. Organizuoti ir kontroliuoti leidimų transporto priemonių stovėjimo vietoms rezervuoti išdavimo tvarką.
	Skyrius taip pat atlieka ir kitas funkcijas administracinės praktikos, aplinkosaugos ir rinkliavų srityje. Kadangi Skyriaus funkcijų yra daug, įvertinti korupcijos pasireiškimo tikimybę buvo pasirinkta vienoje iš rizikingiausių korupcijos atžvilgiu funkcijoje – organizuoti ir kontroliuoti leidimų transporto priemonių stovėjimo vietoms rezervuoti išdavimo tvarką. Ši funkcija buvo pasirinkta kaip viena rizikingiausių, o siekiant korupcijos pasireiškimo tikimybę nustatyti kokybiškai, apsiribota vien šia skyriaus funkcija. 
	Transporto priemonių stovėjimo leidimų išdavimas bei kontrolė yra svarbi Poskyrio funkcija. Ypač Ukmergės miesto teritorijoje, Ukmergės rajono savivaldybės administracijos direktoriaus 2016 m. rugpjūčio 24 d. įsakymu Nr. 13-1288 
„Dėl kelio ženklo Nr. 531 „Rezervuota stovėjimo vieta” įrengimo, pašalinimo ir specialiųjų leidimų statyti transporto priemones šio kelio ženklo galiojimo zonoje išdavimo tvarkos aprašo patvirtinimo”, patvirtinta kelio ženklo Nr. 531 „Rezervuota stovėjimo vieta” įrengimo, pašalinimo ir specialiųjų leidimų statyti transporto priemones šio ženklo galiojimo tvarkos aprašas (toliau – Aprašas). Apraše pakankamai detaliai reglamentuotas kelio ženklo įrengimas, pašalinimas, specialiųjų leidimų išdavimas.
	Poskyryje šią funkciją, be skyriaus vedėjo, vykdo Poskyrio vyriausiasis specialistas. Poskyrio vyriausiojo specialisto funkcijose įtvirtinta funkcija – vykdyti ir kontroliuoti leidimų transporto priemonių stovėjimo vietoms rezervuoti išdavimo tvarką. Pareigybės aprašyme nurodyta, kad specialistas yra tiesiogiai pavaldus Poskyrio vedėjui.
	Viešosios tvarkos ir aplinkosaugos skyriaus vedėjo pareigybės aprašyme įtvirtinta bendra skyriaus vedėjo funkcija – užtikrinti, kad būtų laikomasi įstatymų, vykdomi Vyriausybės nutarimai bei kiti teisės aktai. Skyriaus vedėjas tiesiogiai pavaldus savivaldybės administracijos direktoriui.
	Išnagrinėta Poskyrio funkcija pakankamai detaliai reglamentuota savivaldybės administracijos direktoriaus 2016 m. rugpjūčio 24 d. įsakymu Nr. 13-1288.
	Specialieji leidimai registruojami žurnale, kuriame nurodoma specialiojo leidimo išdavimo ir galiojimo laikas, transporto priemonės markė ir modelis bei kiti pakankamai detalūs duomenys.
	Specialisto, vykdančio leidimų išdavimo funkcijas kontrolė vykdoma per Poskyrio ir Skyriaus vedėjus, o taip pat savivaldybės administracijos direktorių, todėl laikytina pakankama.
	I š v a d a:
	Nors Savivaldybės administracijos Viešosios tvarkos ir aplinkosaugos poskyrio veiklos sritis – organizuoti ir kontroliuoti leidimų transporto priemonių stovėjimo vietoms rezervuoti išdavimo tvarką – korupciniu požiūriu yra rizikinga, tačiau ši funkcija ir ją vykdančių specialistų kompetencija yra pakankamai detaliai reglamentuota, užtikrintas sprendimų priėmimo kontrolės mechanizmas, todėl korupcijos pasireiškimo tikimybė šioje srityje yra maža.
	Šią išvadą paskelbti savivaldybės interneto puslapyje ir teikti Lietuvos Respublikos specialiųjų tyrimų tarnybai.
	P r i d e d a m a:
1. Skyriaus nuostatai – 6 lapai.
2. Skyriaus vedėjo pareigybės aprašymas – 2 lapai.
3. Poskyrio vyr. specialisto pareigybės aprašymas – 2 lapai.
4. 2016 08 24 asvivaldybės administracijos direktoriaus įsakymas Nr. 13-1288 – 7 lapai.

